《卢一清韩孟郁李烟客诸子过访村居同赋》
明代·李孙宸

归来厌城市，屏居清溪湄。亦协嘉遁心，寂寞故不怡。

眷此同声友，命驾酬相思。夙契结绸缪，况复投新知。

残夜追灯宴，中堂理桐丝。鸡黍出常羞，痛饮乃忘疲。

登高览幽豁，临水爱涟漪。人生非木石，谁不念襟期。

会面不尽欢，别离安可知。申言二三子，当尊莫苟辞。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。